Anchetă la Spitalul Judeţean Constanța după ce mai multe pisici au ajuns în Secţia de Radiologie odată cu îndepărtarea plafonului fals, pentru lucrări de reparaţii

Un incident a avut loc la Spitalul Judeţean Constanţa, după ce în timpul unor lucrări la sistemul de ventilaţie din zona secţiei de Radiologie, muncitorii au îndepărtat plafonul fals, iar astfel mai multe pisici au sărit în unitatea medicală din tavan, transmite News.ro.

Conducerea Spitalului Clinic Judeţean de Urgenţă Constanţa a transmis că a început o anchetă în acest caz. “Ne pare rău pentru incidentul creat. S-a demarat o anchetă în acest caz. Vă aducem la cunoştinţă că s-a ajuns la această situaţie din pricina faptului că se lucrează la sistemul de ventilaţie din imediata apropiere a locaţiei în cauză, iar piesele lipsă de plafon fals au fost îndepărtate de către muncitori. Având în vedere situaţia creată, plafonul va fi completat la loc. De altfel, vom contacta o firmă specializată pentru a îndepărta animalele, în condiţii de siguranţă, astfel încât să nu se mai întâmple incidente de acest gen”, au transmis reprezentanţii Spitalului Judeţean Constanţa.

Aceştia spun că nu au existat persoane rănite în urma acestui incident.

sursa foto: Pexels